Qaboos, Swltan Oman

Swltan Oman o 1970 i 2020 oedd Qaboos bin Said al Said (, ; 18 Tachwedd 1940 – 10 Ionawr 2020). Roedd yn aelod o frenhinllin Al Bu Sa'id, ac yn gwasanaethu fel pennaeth y wladwriaeth a'r llywodraeth yn Oman.

Ganwyd yn Salalah, Dhofar, yn Swltanaeth Muscat ac Oman, yn unig fab i'r Swltan Said bin Taimur a'i wraig Mazoon al-Mashani. Aeth i Loegr am ei addysg, mewn ysgol breifat yn Bury St Edmunds, Suffolk, ac yn Academi Filwrol Frenhinol Sandhurst. Gwasanaethodd am un flwyddyn yn swyddog y Cameroniaid (Reifflwyr Albanaidd) yn y Fyddin Brydeinig. Dychwelodd i'w famwlad yn 1965, a chafodd ei gadw'n gaeth gan ei dad am chwe mlynedd. Cipiodd Qaboos rym ar 23 Gorffennaf 1970 mewn coup d'état, gyda chefnogaeth y Deyrnas Unedig. Cafodd y coup ei gynllunio gan MI6, y Weinyddiaeth Amddiffyn, a'r Swyddfa Dramor, a'i ganiatáu gan y Prif Weinidog Harold Wilson.Ian Cobain, The History Thieves (Llundain: Portobello Books, 2016). t. 87.

Cychwynnodd Qaboos ar ymgyrch i foderneiddio'i wlad, gan adeiladu ffyrdd, ysbytai, ysgolion, porthladdoedd, a rhwydweithiau cyfathrebu. Bu farw yn 79 oed wedi iddo ddioddef o ganser. "Sultan Qaboos of Oman dies aged 79", BBC (11 Ionawr 2020). Adalwyd ar 11 Ionawr 2020.

 Cyfeiriadau 

Categori:Genedigaethau 1940
Categori:Marwolaethau 2020
Categori:Pobl fu farw o ganser
Categori:Swltanau Oman
Categori:Swyddogion y Fyddin Brydeinig
Categori:Teyrnoedd yr 20fed ganrif
Categori:Teyrnoedd yr 21ain ganrif